SKRIFTLIG FORESPØRGSEL P-1206/98

af Ulf Holm (V) til Kommissionen

(6. april 1998)

Om: EU's bestemmelser for beskyttelse af grundvandet

I den svenske kommune Västerås har man haft en både politisk og juridisk proces på grund af, at kommunens kraftvarmeværk dumper kulaske ("cefyll") i Mälaren. Det drejer sig i første omgang om ca. 3.000 tons, som er blevet anvendt på tvivlsom vis ved bygningen af en kaj. Da Mälaren er drikkevandsreservoir for et stort antal mennesker og det sted, hvor vandet går ind i drikkevandssystemet, ligger i nærheden af dumpningstedet, er spørgsmålet af største betydning. I en retssag blev de tiltalte frikendt af underretten med den motivering, at man ikke havde krænket de bestemmelser, lensstyrelsen havde fastsat for håndteringen. Det blev dog samtidig sagt, at bestemmelserne var uklart formuleret.

Mener Kommissionen, at EU's bestemmelser for beskyttelse af grundvandet bør finde anvendelse i denne sag?

Mener Kommissionen, at det er sikret, at ingen skadelige stoffer kan sive ud i den meget følsomme recipient?

Svar afgivet på Kommissionens vegne af Ritt Bjerregaard

(19. maj 1998)

Fra kul stammende flyveaske fra kraftværker og andre forbrændingsanlæg er anført på den liste over affald, der er udarbejdet ved Kommissionens beslutning af 20. december 1993 om udarbejdelse af en liste over affald(1) i henhold til artikel 1, litra a), i Rådets direktiv 75/442/EØF om affald(2).

I samme direktiv 75/442/EØF, ændret ved direktiv 91/156/EØF, om affald(3) hedder det i artikel 4:

"Medlemsstaterne træffer de nødvendige foranstaltninger til at sikre, at affaldet nyttiggøres eller bortskaffes, uden at menneskets sundhed bringes i fare, og uden at der anvendes fremgangsmåder eller metoder, som vil kunne skade miljøet, navnlig må der ikke

- skabes risiko for hverken vand, luft eller jord, eller for fauna og flora

- forårsages gener ved støj eller lugt

- påføres landskaber eller områder af særlig interesse skade.

Medlemsstaterne træffer desuden de fornødne foranstaltninger til at forbyde henkastning, dumpning og ukontrolleret bortskaffelse af affald."

Flyveaske stammende fra kul er imidlertid ikke anført på den liste over farligt affald, der er omfattet af Rådets beslutning af 22. december 1994 om udarbejdelse af en liste over farligt affald(4) i henhold til artikel 1, stk. 4, i direktiv 91/689/EØF af 12. december 1991 om farligt affald(5).

Det er ikke desto mindre muligt, at flyveaske stammende fra kul indeholder stoffer, som er defineret i bilagene til Rådets direktiv 80/68/EØF af 17. december 1979 om beskyttelse af grundvandet mod forurening forårsaget af visse farlige stoffer(6) og Rådets direktiv 76/464/EØF af 4. maj 1976 om forurening, der er forårsaget af udledning af visse farlige stoffer i Fællesskabets vandmiljø(7). Det er navnlig sandsynligt, at den indeholder stoffer på liste II i bilagene til disse direktiver. I så fald skal medlemsstaterne i henhold til direktiv 80/68/EØF træffe foranstaltninger til at undgå, at grundvandet forurenes med disse stoffer, medens direktiv 76/464/EØF kræver, at alt affald, der udledes i indre overfladevand, og som kan indeholde et af disse stoffer, forudsætter meddelelse af forudgående tilladelse fra den kompetente myndighed med henblik på overholdelse af de kvalitetsmålsætninger, der er fastlagt i de programmer, som medlemsstaterne har vedtaget.

I mangel på nærmere oplysninger må det således formodes, at det er på dette dobbelte grundlag, at de lokale svenske myndigheder har fastsat betingelserne for de her omhandlede udledninger.

Det er dog ikke muligt at afgive nogen præcis udtalelse om risikoen for spredning af sundhedsskadelige stoffer, navnlig over for risikoen for direkte kontakt mellem det udledte materiale og vandet i søen, uden at have rådighed over flere detaljer om de nøjagtige vilkår, hvorunder håndteringen har fundet sted.

Kommissionen vil derfor henvende sig til de svenske myndigheder for at indhente yderligere oplysninger til brug for vurderingen.

(1) EFT L 5 af 7.1.1994.

(2) EFT L 194 af 25.7.1975.

(3) EFT L 78 af 26.3.1991.

(4) EFT L 356 af 31.12.1994.

(5) EFT L 377 af 31.12.1991.

(6) EFT L 20 af 26.1.1980.

(7) EFT L 24 af 28.1.1977.